Brawe paramedici red man van swerm byeArgieffoto (Foto: PollyDot, Pixabay) Vier paramedici het Maandag hul lewe gewaag om tot die redding van ŉ man, wat sy eie tuindienste besit, te kom toe hy deur ŉ swerm bye in Kaapstad aangeval is. Athlenda Mathe, woordvoerder van Netcare 911, het gesê die voorval het by ŉ huis in Kuilsrivier plaasgevind. “Die man, vermoedelik in sy 40’s, was besig om ŉ bos te verwyder toe ŉ byekorf op die grond geval het. ŉ Groot swerm bye het die man en ander omstanders begin aanval,” het Mathe gesê. “Terwyl almal van die gevaar af weggehardloop het, het vier van ons mediese personeel hul lewe gewaag om die man se lewe te red. Ronnie Havenga en Charlton Grewe het by die toneel opgedaag en dadelik bygestaan om die man na veiligheid te neem. Twee paramedici, Cole Taljaard en Monde Siyephu, is albei tydens die voorval deur bye aangeval en gesteek, maar dit het hulle nie afgeskrik om voort te gaan om die man se lewe te red nie.” Sy het gesê die man het meer as 200 bysteke opgedoen. Hy is op die toneel behandel en in ŉ kritieke toestand na ŉ nabygeleë hospitaal geneem vir verdere behandeling. Mathe het namens Netcare 911 die span vir hul braafheid bedank en dat hulle uit hul pad uit gegaan het om hul pligte te verrig.